น้ำมันดิบปิดลบ ตลาดวิตกอุปทานน้ำมันล้นตลาด
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (5 พ.ย.) เนื่องจากนักลงทุนยังคงวิตกกังวลเกี่ยวกับภาวะอุปทานล้นตลาด หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐเพิ่มขึ้นมากกว่าคาดในสัปดาห์ที่แล้ว
6 พ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนธ.ค.ร่วงลง 1.12 ดอลลาร์ หรือ 2.4% ปิด (5 พ.ย.) ที่ 45.20 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนธ.ค.ลดลง 60 เซนต์ หรือ 1.2% ปิดที่ 47.98 ดอลลาร์/บาร์เรล
นักลงทุนยังคงวิตกกังวลเกี่ยวกับภาวะอุปทานล้นตลาด หลังจาก EIA รายงานเมื่อวันพุธว่า สต็อกน้ำมันดิบในรอบสัปดาห์ที่แล้ว ปรับตัวเพิ่มขึ้น 2.85 ล้านบาร์เรล สู่ระดับ 482.8 ล้านบาร์เรล ซึ่งเป็นการเพิ่มขึ้นเป็นสัปดาห์ที่ 6 ติดต่อกัน ขณะที่นักวิเคราะห์คาดว่าจะเพิ่มขึ้น 2.5 ล้านบาร์เรล
รายงานของ EIA ยังระบุด้วยว่า ปริมาณการผลิตน้ำมันดิบของสหรัฐในสัปดาห์ที่แล้ว เพิ่มขึ้น 48,000 บาร์เรล สู่ระดับ 9.16 ล้านบาร์เรล นอกจากนี้ กลุ่มประเทศผู้ส่งออกน้ำมัน (OPEC) รายงานว่า ปริมาณการผลิตน้ำมันดิบของโอเปกในช่วงเดือนต.ค.พุ่งขึ้นแตะระดับสูงสุดนับตั้งแต่ปี 2008 และสูงกว่าโควต้าที่โอเปกกำหนดไว้ที่ 30 ล้านบาร์เรลต่อวัน ขณะเดียวกันมีรายงานว่า อิหร่านซึ่งเป็นหนึ่งในสมาชิกโอเปกนั้น วางแผนที่จะเพิ่มปริมาณการผลิตน้ำมันดิบอีก 1 ล้านบาร์เรลต่อวัน ภายในช่วงสิ้นเดือนมี.ค.ปีหน้า